UDHËZIM I PËRBASHKËT
Nr. 659, datë 23.9.2019

PËR RREGULLAT DHE PROCEDURAT PËR MBULIMIN E SHPENZIMEVE NË OFRIMIN E SHËRBIMIT ARSIMOR, SHËNDETËSOR APO REHABILITUES, NË PËRPUTHJE ME NEVOJAT SPECIFIKE, NË NJË NJËSI TË QEVERISJES VENDORE TË NDRYSHME NGA AJO KU FËMIJA ME AFTËSI TË KUFIZUARA JETON

Në mbështetje të pikës 4, të nenit 102, të Kushtetutës, të pikës 4, të nenit 32 , të ligjit nr. 18/2017 “Për të drejtat dhe mbrojtjen e fëmijës”, ministri i Shëndetësisë dhe Mbrojtjes Sociale dhe ministri i Arsimit, Sportit dhe Rinisë,

UDHËZOJNË:

KREU I
DISPOZITA TË PËRGJITHSHME

Neni 1
Qëllimi

Qëllimi i këtij udhëzimi është garantimi i vazhdueshmërisë së ofrimit të shërbimeve arsimore, shëndetësore dhe rehabilituese (aftësuese) për fëmijën me aftësi të kufizuara kur është e nevojshme që këto shërbime të ofrohen në një njësi vendore të ndryshme nga ajo ku fëmija ka vendbanimin. 

Neni 2
Objekti

Objekti i këtij udhëzimi është përcaktimi i rregullave dhe procedurave për ofrimin e shërbimeve arsimore, shëndetësore dhe rehabilituese (aftësuese) për fëmijën me aftësi të kufizuara, në përputhje me nevojat specifike, në një njësi të qeverisjes vendore të ndryshme dhe mbulimi i shpenzimeve për shërbimet e ofruara në të gjitha rastet e parashikuara si më poshtë: 
a) në rastet kur në njësinë vendore ku banon fëmija me aftësi të kufizuara, nuk ofrohet ndonjë nga llojet e shërbimeve që trajton ky udhëzim dhe për të cilin fëmija ka nevojë. Në këto raste fëmija duhet të marrë shërbimin e duhur në një njësi vendore që ka vendndodhjen më të afërt me vendin ku banon;
b) gjatë një periudhe tranzitore apo të përkohshme, kur familja biologjike apo ajo kujdestare, e fëmijës me aftësi të kufizuara, ka ndryshuar vendbanimin, duke u transferuar në territorin e një njësie të qeverisjes vendore të ndryshme me atë të mëparshmen;
c) në rastet kur vendndodhja e banesës së fëmijës me aftësi të kufizuara, është afër vijës kufizuese me një njësi tjetër të qeverisjes vendore e për pasojë mund të jetë më afër një shërbimi që ofrohet në njësinë vendore të ndryshme nga ajo ku fëmija banon;
d) fëmija me aftësi të kufizuara, për arsye të ndryshme, është duke qëndruar në vendbanimin e të afërmve ose miqve për një kohë të pacaktuar, por jo më pak se 3 muaj (periudha minimale e nevojshme për të cilën mund të alokohet fondi për mbulimin e shpenzimeve nga një njësi vendore tek tjetra);
e) fëmija me aftësi të kufizuara është duke qëndruar në vendbanimin e të afërmve apo miqve, për shkak të humbjes së prindërve të tij apo braktisjes nga ana e tyre;
f) në rastet kur fëmija me aftësi të kufizuara është i detyruar të qëndrojë në një njësi tjetër vendore, për shkak të situatave të rrezikshme që fëmija mund të ndodhet dhe kur ndaj tij janë marrë masat e mbrojtjes.

KREU II
LLOJET E SHËRBIMEVE QË PËRFITON FËMIJA MË AFTËSI TË KUFIZUARA

Neni 1
Shërbimi arsimor

Shërbimi arsimor, në kuptimin e këtij udhëzimi, është ai shërbim që do t’i sigurojë fëmijës me aftësi të kufizuara, fillimin apo vazhdimësinë e klasës dhe nivelit arsimor në institucionet publike, në përputhje me kërkesat e tij specifike, duke përfituar të gjitha lehtësimet e parashikuara nga legjislacioni për aftësinë e kufizuar dhe nga legjislacionet e tjera sektoriale.

Neni 2
Kërkesa për marrjen e shërbimit arsimor në njësinë e ndryshme nga njësia ku fëmija ka vendbanimin

1. Për përfitimin e shërbimit sipas nenit 1, të kreut II, të këtij udhëzimi, prindi apo kujdestari i fëmijës me aftësi të kufizuara, duhet të paraqesë një kërkesë pranë institucionit arsimor vendor përgjegjës për arsimin parauniversitar të njësisë vendore ku fëmija banon. 
2. Në rastet e parashikuara nga pikat 5 dhe 6, të nenit 2, të kreut I, të këtij udhëzimi, kërkesa bëhet nga punonjësi i Njësisë së Mbrojtjes së Fëmijës pranë bashkisë ose nga një përfaqësues i institucionit të përkujdesit shoqëror për fëmijët me aftësi të kufizuar publike apo private në rastet kur fëmija merr shërbim përkohësisht pranë tyre. 
3. Kërkesa duhet të përmbajë vendndodhjen e institucionit publik arsimor ku fëmija do të marrë shërbimin arsimor dhe arsyen e marrjes së këtij shërbimi në një njësi vendore të ndryshme nga ajo e vendbanimit të tij.
4. Struktura përgjegjëse pranë njësisë së vetëqeverisjes vendore ku fëmija banon duhet ta referojë kërkesën tek institucioni arsimor vendor përgjegjës për arsimin parauniversitar të njësisë vendore pritëse të përcaktuar në kërkesë, duke bërë rekomandimet përkatëse të bazuara në këtë udhëzim. Një kopje e kërkesës dorëzohet edhe në bashkinë pritëse, me qëllim marrjen e masave, nëse është e nevojshme, për të siguruar aksesueshmërinë e duhur në institucionin arsimor ku fëmija do të marrë shërbimin arsimor.
5. Kërkesa duhet të shoqërohet me dokumentet si më poshtë:
a) kopje e dokumentit të identifikimit të fëmijës;
b) dëftesën e klasës së mëparshme dhe vërtetimin me nota për ndjekjen e shkollës deri në momentin e ndryshimit të vendbanimit;
c) kopje të planit edukativ individual (PEI), nëse fëmija ka punuar me PEI.
d) kopje e vërtetimit të lëshuar nga komisioni i vlerësimit të aftësisë së kufizuar.
e) kopje e dokumentit të identifikimit të personit që paraqet kërkesën për përfitimin e shërbimit.
f) deklaratë nga prindi ose kujdestari , në rastet kur fëmija do të banojë tek të afërmit ose miqtë për një periudhë të caktuar. deklarata duhet të përcaktojë të dhënat e kryefamiljarit të familjes ku do të qëndrojë fëmija për një kohë të caktuar si dhe adresën e banimit. në rastet e parashikuara nga pikat 5 dhe 6, të nenit 2, të kreut I, të këtij udhëzimi, deklarata do të bëhet nga kujdestari ligjor i caktuar sipas procedurave të legjislacionit në fuqi;
g) kopje e rekomandimit, nëse është vlerësuar, nga komisioni multidisiplinor i vlerësimit për arsimin, që funksionon pranë institucionit arsimor vendor përgjegjës për arsimin parauniversitar në territorin ku fëmija është rezident. nëse fëmija nuk është vlerësuar ndonjëherë nga komisioni i sipërpërmendur në vendbanimin e përhershëm, mund të aplikojë në komisionin e njësisë tjetër të qeverisjes vendore.

Neni 3
Shërbimi shëndetësor

Shërbimi shëndetësor, në kuptimin e këtij udhëzimi, është ai shërbim që i jepet fëmijës në mënyrë të vazhdueshme dhe në të gjitha rastet që do t’i duhet në përputhje me kërkesat e tij specifike, me qëllim që fëmija të ketë një jetë të shëndetshme, duke përfituar të gjitha lehtësimet e parashikuara nga legjislacioni për aftësinë e kufizuar. Shërbimi shëndetësor parashikon shërbimet e ofruara për kontrollin mjekësor rutinë si dhe shërbimet e ofruara në rastet e urgjencave ose shërbim tjetër parashikuar në legjislacionin në fuqi.

Neni 4
Kërkesa për marrjen e shërbimit shëndetësor në njësinë e ndryshme nga njësia ku fëmija ka vendbanimin

1. Për përfitimin e shërbimit sipas nenit 3, të kreut II, të këtij udhëzimi, për kontrollin mjekësor rutinë, prindi apo kujdestari i fëmijës me aftësi të kufizuara, duhet të paraqesë një kërkesë pranë Njësisë Vendore të Kujdesit Shëndetësor të njësisë vendore ku fëmija banon. 
2. Në rastet e parashikuara nga pikat 5 dhe 6, të nenit 2, të kreut I, të këtij udhëzimi, kërkesa bëhet nga punonjësi i Njësisë së Mbrojtjes së Fëmijës ose nga një përfaqësues i institucionit të përkujdesit shoqëror për fëmijët me aftësi të kufizuar publike apo private, në rastet kur fëmija është strehuar përkohësisht pranë tyre. 
3. Kërkesa duhet të përmbajë adresën e vendndodhjes në njësinë vendore ku fëmija do të marrë shërbimin shëndetësor dhe arsyen e marrjes së këtij shërbimi në një njësi vendore të ndryshme nga ajo e vendbanimit të tij.
4. Njësia Vendore e Kujdesit Shëndetësor ku fëmija banon, duhet ta referojë kërkesën te Njësia Vendore e Kujdesit Shëndetësor, e njësisë vendore pritëse të përcaktuar në kërkesë, duke bërë rekomandimet përkatëse lidhur me gjendjen e fëmijës. 
Një kopje e kërkesës dorëzohet edhe në Bashkinë pritëse, me qëllim marrjen e masave, nëse është e nevojshme, për të siguruar aksesueshmërinë e duhur në ndërtesën e shërbimit të kujdesit shëndetësor parësor ku fëmija do të marrë shërbimin shëndetësor.
5. Kërkesa duhet të shoqërohet me dokumentet si më poshtë:
a) kopje të dosjes shëndetësore të fëmijës me aftësi të kufizuara, e cila gjendet në qendrën e kujdesit shëndetësor parësor të vendbanimit të fëmijës;
b) kopje e dokumentit të identifikimit të fëmijës;
[bookmark: _GoBack]c) kopje e vërtetimit të lëshuar nga Komisioni i Vlerësimit të Aftësisë së Kufizuar;
d) kopje e dokumentit të identifikimit të personit që paraqet kërkesën për përfitimin e shërbimit;
e) deklaratë nga prindi ose kujdestari , në rastet kur fëmija do të banojë tek të afërmit/miqtë për një periudhë të caktuar. Deklarata duhet të përcaktojë të dhënat e kryefamiljarit të familjes ku do të qëndrojë fëmija për një kohë të caktuar si dhe adresën e banimit. Në rastet e parashikuara nga pikat 5 dhe 6, të nenit 2, të kreut I, të këtij udhëzimi, deklarata do të bëhet nga kujdestari ligjor i caktuar sipas procedurave të legjislacionit në fuqi.

Neni 5
Shërbimi rehabilitues

Shërbimi rehabilitues, në kuptimin e këtij udhëzimi, është ai shërbim që i ofrohet fëmijës me aftësi të kufizuara, me qëllim rehabilitimin apo zhvillimin (aftësimin) e tij. Fëmija me aftësi të kufizuara e merr këtë shërbim pranë qendrave të zhvillimit apo qendrave rehabilituese në të gjithë territorin e vendit, pavarësisht nga vendbanimi ku ai është i rregjistruar apo nga fakti nëse qendra është vendore apo kombëtare.

Neni 6
Kërkesa për marrjen e shërbimit rehabilitues (aftësues) në njësinë e ndryshme nga njësia ku fëmija ka vendbanimin

1. Për përfitimin e shërbimit sipas nenit 6, të këtij udhëzimi, prindi apo kujdestari i fëmijës me aftësi të kufizuara, duhet të paraqesë një kërkesë pranë strukturave të posaçme të shërbimeve shoqërore në njësitë e qeverisjes vendore, ku fëmija banon. 
2. Në rastet e parashikuara nga pikat 5 dhe 6, të nenit 2, të kreut I, të këtij udhëzimi , kërkesa bëhet nga punonjësi i Njësisë së Mbrojtjes së Fëmijës pranë bashkisë ose nga një përfaqësues i institucionit të përkujdesit shoqëror për fëmijët me aftësi të kufizuar publike apo private në rastet kur fëmija është strehuar përkohësisht pranë tyre. 
3. Kërkesa duhet të përmbajë njësinë vendore ku fëmija do të qëndrojë dhe ku do të marrë shërbimin e rehabilitimit apo zhvillimit të tij/saj, si dhe arsyen e marrjes së këtij shërbimi në një njësi vendore të ndryshme nga ajo e vendbanimit të tij.
4. Në rastet kur fëmija me aftësi të kufizuara do të marrë shërbimin pranë qendrave të zhvillimit apo qendrave rehabilituese kombëtare apo në nivel qarku të financuara nga buxheti i shtetit, kryetari i bashkisë referon rastin nëpërmjet drejtorisë rajonale të Shërbimit Social Shtetëror, duke respektuar procedurat e përcaktuara nga legjislacioni i shërbimeve sociale.
5. Bashkia pasi merr kërkesën, duhet ta referojë atë tek Bashkia pritëse e përcaktuar në kërkesë. 
6. Kërkesa duhet të shoqërohet me dokumentet si më poshtë:
a) kopje e dokumentit të identifikimit të fëmijës;
b) kopje e vërtetimit të lëshuar nga Komisioni i Vlerësimit të Aftësisë së Kufizuar;
c) kopje e dokumentit të identifikimit të personit që paraqet kërkesën për përfitimin e shërbimit;
d) deklaratë nga prindi ose kujdestari , në rastet kur fëmija do të banojë tek të afërmit/miqtë për një periudhë të caktuar. Deklarata duhet të përcaktojë të dhënat e kryefamiljarit të familjes ku do të qëndrojë fëmija për një kohë të caktuar si dhe adresën e banimit. Në rastet e parashikuara në pikat 5 dhe 6, të nenit 2, të kreut I, të këtij udhëzimi, deklarata do të bëhet nga kujdestari ligjor i caktuar sipas procedurave të legjislacionit në fuqi.

KREU III
SHPENZIMET, HYRJA NË FUQI DHE INSTITUCIONET E NGARKUARA PËR ZBATIMIN E KËTIJ UDHËZIMI

Neni 1
Mbulimi i shpenzimeve

1. Shpenzimet për mbulimin e shërbimit të duhur që do të marrë fëmija me aftësi të kufizuar në një njësi të qeverisjes vendore të ndryshme nga ajo ku jeton, do të mbulohen nga buxheti i të dyja njësive të qeverisjes vendore. 
2. Mbulimi i shpenzimeve për ofrimin e shërbimeve të përcaktuara në këtë udhëzim do të ndahen si më poshtë: 
a) shpenzimet për të siguruar kushtet e duhura të aksesueshmërisë në institucionin ku fëmija me aftësi të kufizuara do të marrë shërbimin do të mbulohen nga njësia vendore pritëse;
b) shpenzimet për të siguruar mësues ndihmës për fëmijën me aftësi të kufizuara do të mbulohen nga institucioni arsimor vendor përgjegjës për arsimin parauniversitar e njësisë vendore pritëse;
c) të gjitha shpenzimet e tjera që sigurojnë kushtet lehtësuese në marrjen e shërbimit si transporti kur është i nevojshëm, tekstet shkollore apo edhe përfitime të tjera të sanksionuara me ligj, do të mbulohen nga institucioni arsimor vendor përgjegjës për arsimin parauniversitar e njësisë vendore ku fëmija është i regjistruar. 

Neni 2
Institucionet përgjegjëse për zbatimin e këtij udhëzimi

Ngarkohen Ministria e Shëndetësisë dhe Mbrojtjes Sociale, Ministria e Arsimit, Sportit dhe Rinisë, Shërbimi Social Shtetëror, njësitë e qeverisjes vendore për zbatimin e këtij udhëzimi.

Neni 3
Hyrja në fuqi

Ky udhëzim hyn në fuqi pas botimit në Fletoren Zyrtare.

MINISTËR I ARSIMIT, SPORTIT 
DHE RINISË
Besa Shahini

MINISTËR I SHËNDETËSISË 
DHE MBROJTJES SOCIALE
Ogerta Manastirliu



 
